‘રાઝી’ પૂરા બે કલાક ને વીસ મિનિટની ફિલ્મ છે, પણ ક્યાંય લાંબી, બોરિંગ કે સ્લો લાગતી નથી. એમાં ગીતો છે, પણ દર થોડી વારે આવતાં નથી. સ્ટોરીનો ફ્લો બ્રેક કરતા નથી. ફિલ્મ સતત સેહમતની મહેનત પર ફોકસ્ડ રહે છે. મેઘના અને એની સહલેખિકા ભવાની ઐયરે બને ત્યાં સુધી સ્પૂન ફીડ કરવાનું ટાળ્યું છે. યાને કે ફોન પર કોઈ ન્યુઝ આવ્યા હોય, કોઈ ભયંકર ઘટના બની હોય, સ્ટોરીમાં મોટો ટ્વિસ્ટ આવ્યો હોય, આલિયા સાથે કંઈક થયું હોય, તો ફોકસ સીધું તે ઘટનાના પછીના સ્ટેપ પર આવી જાય. એક્ઝેક્ટ્લી શું થયું હશે તે આપણે જાતે જ અંકોડા મેળવીને કળી લેવાનું. ઈવન ફિલ્મનું સ્ટાર્ટિંગ ભારતના વિદાય લઈ રહેલા એરક્રાફ્ટ કેરિયર ‘INS વિરાટ’ના ડૅક પર-તેના ત્રીસ વર્ષના સેલિબ્રેશન વખતે ચાલી રહેલી ભારતીય લશ્કરી અધિકારીઓની એક સભાથી થાય છે. તેમાં અદાકાર કંવલજિત સિંહ બોલતા દેખાય છે. આખી ફિલ્મને ફ્લેશબેકમાં લેવાનું અને તે ડૅક પર લશ્કરી અધિકારીઓની સભા બતાવવાનું કારણ પણ આપણને ફિલ્મને અંતે સમજાઈ જાય છે.